钦定古今图书集成/明伦汇编/氏族典/第373卷 > 《廖用贤尚友录》 > 廉希宪
## 钦定古今图书集成/明伦汇编/氏族典/第373卷 > 《廖用贤尚友录》 > 廉希宪

按《元史廉希宪传》：“希宪字善甫，布鲁海牙子也。幼魁
伟，举止异凡儿。世祖为皇弟，希宪得入侍，恩宠殊绝。
岁甲寅，世祖以京兆分地，命希宪为宣抚使。及世祖
即位，以希宪为中书右丞，行秦蜀省事，进拜平章政
事。还京师，进拜中书平章政事。至元元年，丁母忧，率
亲族行古丧礼，勺饮不入口者三日，恸则呕血不能”
起，寝卧草土，庐于墓傍。未几，有诏夺情起复。希宪虽
不敢违旨，然出则素服从事，入必缞绖，及丧父亦如
之。七年，诏释京师系囚。西域人匿赞、马丁用事先朝，
资累钜万，为冤家所告，系大都狱。既释之矣，怨家诉
于帝。希宪入见，以诏书为言。帝曰：“诏释囚耳，岂有诏
释《匿赞》、马丁耶？”对曰：“不释《匿赞》、马丁，臣等亦未闻有
此诏。”帝怒，乃与左丞相耶律铸同罢。十一年，诏起希
宪为北京行省平章政事。十二年，右丞阿里海牙下
江陵，请命重臣镇之。帝急召希宪还，使行省荆南。希宪至镇，通商贩，兴利除害，兵民安堵。十四年，近臣董
文忠言希宪病，即召还，江陵民号泣，遮道留之不得，
相与画像建祠。希宪还，囊橐萧然，琴书自随而已。十
七年卒。大德八年，谥“文正。”子六人。